  Туспуктэм: Руслан Нуриахметов Майя Бывальцева Удмуртиысь Кун Кенеш Ярослав Семёновлэсь кандидатуразэ элькун кивалтэтлэн тӧроез интые соглаштӥз. Пумкылъянэз 29-тӥ шуркынмонэ парламентлэн сизьыметӥ ӧтчамезлэн сессияз кутӥзы. Семёновлэсь кандидатуразэ элькунлэн тӧроез Александр Бречалов ӵектӥз. « Со кӧня ке удысъёсты чакласа возе. Ортчем дыр ӵоже кивалтэтлэн командаез калыклэсь улонзэ умоятон ласянь шӧдскымон азинсконъёс басьтӥз. Нокинэ мукетсэ та интыын уг адӟиськы » Александр Бречалов, Удмуртилэн тӧроез Ярослав Семёнов понна 55 депутатъёс куаразэс сётӥзы, одӥгез пумит вал. « Вить ар ӵоже ини мынам валтӥсь ужпуме – элькунысь министръёслэнлэн кабинетсылэсь ужзэ радъян. Ӵошен ми пайдалыко команда кылдытӥм шуыса малпасько. Воштӥськонъёслы луыса, со пӧлын калыклэн вазиськонъёсыныз ужанэз, ми адӟиськом, кыӵе бадӟым ужпумъёсты милем сэрттыны-пертчыны кулэ » Ярослав Семёнов, Удмуртиысь кивалтэтлэн тӧроез ВАТСАН Семёнов Ярослав Владимирович вордскиз Москваын 1978-тӥ арын 9-тӥ пӧсьтолэзе. Дышетскемез вылӥ. Россиысь Кунпуш ужъёсъя министерстволэсь Москваысь университетсэ «Юриспруденция» ӧнеръя йылпумъяз.  1996–2000 аръёсы — Россиысь Ожгар кужымъёсын служба нуиз;  2000–2006 аръёсы — Россиысь кунпуш ужъёсъя ёзэсъёсын служба нуиз;  2006–2010 аръёсы — «РТВ-Подмосковье» телерадиокомпаниын валтӥсь юрисконсульт;  2010–2012 аръёсы — «Монолит-ФундаментСтрой» акционер огазеяськонын юридик ёзэтлэн кивалтӥсез;  2012–2013 аръёсы — «РАСЭН СТРОЙ» огазеяськонын валтӥсь юрисконсульт;  2013–2015 аръёсы — «ПрогрессСтройИнжиниринг» огазеяськонын юридик ёзэтлэн кивалтӥсез;   2015–2016 — Росси Федерациысь Мер палаталэн аппаратэзлэн кивалтӥсезлэн воштӥсез, эрикрадъя ёзэтлэн кивалтӥсез;  2016–2017 аръёсы — Росси Федерациысь Мер палаталэн аппаратэзлэн кивалтӥсез;  2017-тӥ арысь куартолэзьысен — Удмуртилэн тӧроезлэсь ужзэ огдырлы быдэсъясьлэн внештатной кенешчиез; 2017-тӥ арысь гудырикошконысен – Удмуртиысь кивалтэтлэн тӧроезлэн воштӥсезлэсь, тӧролэсь ужзэ быдэсъясь; 2017-тӥ арысь куарусёнысен – Удмуртиысь кивалтэтлэн тӧроез.   Тегъёс: ЯрославСемёнов КунКенеш кивалтэт кивалтӥсьёс Удмуртия  